  Виталий Пронин  Спортсменъёс люкаськизы  А. Демидов нимо спорткомплексэ. Ужрадэз усьтонэ пыриськизы Удмурт Республикалэн Тӧроезлэсь ужзэ быдэсъясь Александр Бречалов, Россиысь Триатлонъя федерациен кивалтӥсь Пётр Иванов но мукетъёсыз. Ижын ортчылӥсь триатлонъя ӵошатсконъёслы вуоно арын 30 ар тырмоз.Шаерамы 15 улосысь 100 пала спортсменъёс люкаськылӥзы. Пӧлазы вал Россиысь олимпийской сборной командаысь спортсменъёс но: агай-вынъёс Дмитрий но Игорь Полянскийёс, Александр Брюханков, Мария Шорец но Анастасия Абросимова. Ижысь радъям ӵошатсконлэн данэз бадӟым вал, угось татын вормисе потэмъёслэсь кылдытэмын луоз Россиысь триатлонъя команда. Соослы сюрес усьтӥськоз Европалэн чемпионатаз пыриськыны, кудӥз ортчоз 14-тӥ-19-тӥ июне Австриысь Китцбюэль городын.- Шумпотӥсько спортысь та амалэз Удмуртиын вӧлмытыны сюлмаськисьёс понна, мынам та яратоно ӵошатсконъёсы луо, - шуиз Александр Бречалов. - Ульчаын 9 градус гинэ, нош спортсменъёс вуэ пырыны, великен ворттылыны но пыдын бызьыны дасесь. Триатлонын 250 метрез уяса, 6,6 иськемез великен но 1,6 иськемез пыдын бызьыса ортчоно.Ижын ортчылӥсь триатлонъя ӵошатсконъёслы вуоно арын 30 ар тырмоз. Ас вакытаз сое пыртылӥзы вал гурт спортсменъёслэн гужем ӵошатсконъёсазы, но со выжы лэзьыны ӧз быгаты. Со понна городысь спортсменъёс чидатэк витьылӥзы та вожвылъяськонэз: я Иж ӵыпетын, я Кам шурын уяллязы. Берло аръёсы шаерысьтымы триатлонэз яратӥсьёс Россиысь ӵошатсконъёсын вормонъёс басьтылӥзы. Удмуртиысь тужгес чидась, мугорзэс юн кыдатэм воргоронъёс кӧня ке арзэ пырисько ни дуннеысь триатлонъя вожвылъяськонъёсы. Кылсярысь, кемалась ик ӧвӧл Испаниысь Барселона городын ас ёзо эшъёсыз пӧлын вормись луиз Ижысь удмурт воргорон Евгений Иванов. Солэн мукет эшъёсыз но финише азьпал рядъёсын вуизы. Та спортсменъёс Ижын ортчем ӵошатсконын но кужымзэс эскеризы. Ижысь радъям ӵошатсконын вормисе потэмъёслэсь кылдытэмын луоз Россиысь триатлонъя команда.Кезьыт куазез лыдэ басьтыса, триатлонъя ӵошатсконэ куд-ог воштонъёс пыртэмын вал. Кылсярысь, «Абсолютка» амалын спортсменъёс нырысь ик 3 иськемез пыдын бызизы, собере 21 иськемез великен ортчизы, пумаз эшшо 5 иськем пыдын бызизы на. Егитъёс понна «Калык триатлон» радъямын вал, таосыз но вуэ ӧз зымылэ - 1 иськем бызизы, 9 иськем великен ортчизы, финишозь эшшо 1 иськем бызизы на. Данъяськыны кулэ, та амалъя вожвылъяськонъёсын ас ёзо эшъёссы пӧлын ваньмыз сямен вормисьёс вал Удмуртиысь спортсменъёс: Денис Лекомцев, Андрей Иванов, Игорь Белов, Алёна Иванова, Игорь Наговицын но Москваысь Алексей Журавлёв.Зэмос триатлонъя вожвылъяськон ортчиз арнянуналэ. Нырысь стартэ потӥзы командаос. Эстафета дыръя соос 250 метрез уяса, 6,6 иськемез великен но 1,6 иськемез пыдын бызьыса ортчизы. Воргоронъёс пӧлын вормисе потӥзы Москваысь, Ярославльысь но Санкт-Петербургысь командаос, нылкышноос пӧлын висъяськизы Ростов, Ярославль но Москва улосъёсысь командаос.Эстафетаос йылпумъяськем бере кужымзэс эскеризы та амалъя спортэз яратӥсьёс: 1,5 иськем уяса, великен 40 иськем но пыдын 10 иськем бызьыса ортчизы. Таяз учыре но Москва, Ярославль но Санкт-Петербург улосъёсысь спортсменъёс кужмогес вал.Валентина Емельянова Туспуктӥз Э. Карипов         